CELEX: 32010D0458
Language: hu
Date: 2010-05-19 00:00:00
Title: Az Európai Parlament és a Tanács 458/2010/EU határozata ( 2010. május 19. ) a 2008–2013-as időszakra az Európai Menekültügyi Alap létrehozásáról szóló 573/2007/EK határozatnak egyes közösségi intézkedések finanszírozásának megszüntetése, valamint a finanszírozásokra vonatkozó korlátok megváltoztatása tekintetében történő módosításáról

28.5.2010   
            
            
               HU
            
            
               Az Európai Unió Hivatalos Lapja
            
            
               L 129/1
            
         AZ EURÓPAI PARLAMENT ÉS A TANÁCS 458/2010/EU HATÁROZATA
   (2010. május 19.)
   a 2008–2013-as időszakra az Európai Menekültügyi Alap létrehozásáról szóló 573/2007/EK határozatnak egyes közösségi intézkedések finanszírozásának megszüntetése, valamint a finanszírozásokra vonatkozó korlátok megváltoztatása tekintetében történő módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 78. cikke (2) bekezdésére,
   tekintettel az Európai Bizottság javaslatára,
   rendes jogalkotási eljárás keretében (1),
   mivel:
   
               (1)
            
            
               A közös európai menekültügyi rendszerre (KEMR) vonatkozó uniós szakpolitika – a hágai program értelmében – hatékony és harmonizált eljárás megteremtésén keresztül közös menekültügyi térség kialakítását célozza az Európai Unió értékeinek és humanitárius hagyományainak megfelelően.
            
         
               (2)
            
            
               Az elmúlt években – közös szabályozási minimumok bevezetésének köszönhetően – nagy előrelépés történt a KEMR létrehozása felé. A nemzetközi védelem nyújtása és e védelem formái tekintetében ugyanakkor továbbra is jelentős eltérések mutatkoznak a tagállamok között.
            
         
               (3)
            
            
               A menekültügyről szóló, 2008 júniusában elfogadott politikai tervében a Bizottság bejelentette azon szándékát, hogy oly módon fejlessze ki a KEMR-t, hogy az alkalmazandó szabályok nagyobb mértékű harmonizációja érdekében a meglévő jogalkotási eszközök felülvizsgálatát javasolja és különösen az Európai Menekültügyi Támogatási Hivatal (a Támogatási Hivatal) létrehozására irányuló jogalkotási javaslattal fokozza a tagállamok közötti gyakorlati együttműködéshez nyújtott támogatást annak érdekében, hogy erősítse a tagállamok közötti operatív együttműködés összehangolását a közös szabályok hatékony végrehajtása céljából.
            
         
               (4)
            
            
               A 2008 szeptemberében elfogadott európai bevándorlási és menekültügyi paktumban az Európai Tanács ünnepélyesen emlékeztetett arra, hogy valamennyi üldözött külföldinek joga van ahhoz, hogy az 1967. január 31-i New York-i jegyzőkönyvvel és egyéb vonatkozó szerződésekkel módosított, a menekültek helyzetére vonatkozó 1951. július 28-i genfi egyezmény értelmében segítségben és védelemben részesüljön az Európai Unió területén. Kifejezett megegyezés jött létre továbbá arról, hogy 2009-ben létre kell hozni egy európai támogatási hivatalt.
            
         
               (5)
            
            
               A menekültügy terén folytatott gyakorlati együttműködés célja, hogy az európai jogalkotási kereten belül javítsa a menekültügyet érintő tagállami döntéshozatali eljárások összhangját és biztosítsa azok állandó minőségét. Az elmúlt években a gyakorlati együttműködés keretében már számos intézkedésre került sor, nevezetesen a származási országokkal kapcsolatos információkra vonatkozó közös megközelítés elfogadásával, valamint a közös európai menekültügyi képzési program kidolgozásával. Ezen együttműködési intézkedések megerősítése és fejlesztése érdekében létre kell hozni a Támogatási Hivatalt.
            
         
               (6)
            
            
               A menekültügy terén folytatott gyakorlati együttműködést támogató intézkedések egyszerűsítése érdekében, és amennyiben a Támogatási Hivatal átvenne egyes, jelenleg az Európai Menekültügyi Alapból finanszírozott feladatokat, a menekültügy terén folytatott gyakorlati együttműködés tökéletesítése érdekében célszerű az Európai Menekültügyi Alapról a Támogatási Hivatalra ruházni a felelősséget egyes, az 573/2007/EK határozat (2) 4. cikkében meghatározott közösségi intézkedésekért.
            
         
               (7)
            
            
               A közösségi intézkedések alkalmazási körének szűkülésére figyelemmel az 573/2007/EK határozatban meghatározott finanszírozásuk határát az Alap rendelkezésre álló forrásainak 10 %-áról azok 4 %-ára kell csökkenteni.
            
         
               (8)
            
            
               Csökkenteni kell az 573/2007/EK határozat végrehajtására előírt pénzügyi keretösszeget, hogy források szabaduljanak fel a Támogatási Hivatal finanszírozására.
            
         
               (9)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, biztonságon és a jog érvényesülésén alapuló térség tekintetében fennálló helyzetéről szóló jegyzőkönyv 3. cikkének megfelelően az Egyesült Királyság és Írország bejelentette, hogy részt kíván venni e határozat elfogadásában és alkalmazásában.
            
         
               (10)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és az rá nézve nem kötelező, illetve nem alkalmazandó,
            
         ELFOGADTA EZT A HATÁROZATOT:
   1. cikk
   Az 573/2007/EK határozat a következőképpen módosul:
   
               1.
            
            
               A 4. cikk a következőképpen módosul:
               
                           a)
                        
                        
                           az (1) bekezdésben a „10 %-át” szövegrész helyébe a „4 %-át” szöveg lép;
                        
                     
                           b)
                        
                        
                           a (2) bekezdés a) és f) pontját el kell hagyni.
                        
                     
         
               2.
            
            
               A 12. cikk (1) bekezdése helyébe a következő szöveg lép:
               „(1)   A 2008. január 1-jétől2013. december 31-ig terjedő időszakra e határozat végrehajtására rendelkezésre álló pénzügyi keretösszeg 614 millió EUR.”
            
         2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   3. cikk
   Ennek a határozatnak a tagállamok a címzettjei a Szerződéseknek megfelelően.
   4. cikk
   Ezt a határozatot az Európai Unió Hivatalos Lapjában ki kell hirdetni.
   
      Kelt Strasbourgban, 2010. május 19-én.
      
         
            az Európai Parlament részéről
         
         
            az elnök
         
         J. BUZEK
      
      
         
            a Tanács részéről
         
         
            az elnök
         
         D. LÓPEZ GARRIDO
      
   
   
      (1)  Az Európai Parlament 2009. május 7-i álláspontja (a Hivatalos Lapban még nem tették közzé) és a Tanács 2010. február 25-i álláspontja első olvasatban (a Hivatalos Lapban még nem tették közzé). Az Európai Parlament 2010. május 19-i álláspontja (a Hivatalos Lapban még nem tették közzé).
   
      (2)  HL L 144., 2007.6.6., 1. o.